CELEX: 32016R1055
Language: lv
Date: 2016-06-29 00:00:00
Title: Komisijas Īstenošanas regula (ES) 2016/1055 (2016. gada 29. jūnijs), ar ko nosaka īstenošanas tehniskos standartus attiecībā uz tehniskajiem līdzekļiem iekšējās informācijas pienācīgai atklāšanai sabiedrībai un iekšējās informācijas atklāšanas atlikšanai saskaņā ar Eiropas Parlamenta un Padomes Regulu (ES) Nr. 596/2014 (Dokuments attiecas uz EEZ)

30.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 173/47
            
         KOMISIJAS ĪSTENOŠANAS REGULA (ES) 2016/1055
   (2016. gada 29. jūnijs),
   ar ko nosaka īstenošanas tehniskos standartus attiecībā uz tehniskajiem līdzekļiem iekšējās informācijas pienācīgai atklāšanai sabiedrībai un iekšējās informācijas atklāšanas atlikšanai saskaņā ar Eiropas Parlamenta un Padomes Regulu (ES) Nr. 596/2014
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 596/2014 par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (1), un jo īpaši tās 17. panta 10. punktu,
   tā kā:
   
               (1)
            
            
               Lai aizsargātu ieguldītājus, emitentiem un emisijas kvotu tirgus dalībniekiem pēc būtības un laikus ir jāatklāj sabiedrībai iekšējā informācija. Lai Savienības līmenī garantētu ieguldītājiem vienlīdzīgu piekļuvi iekšējai informācijai, iekšējā informācija būtu jāpublisko bez maksas, vienlaicīgi un pēc iespējas ātrāk starp visu kategoriju ieguldītājiem visā Savienībā, un tā būtu jāpaziņo plašsaziņas līdzekļiem, kas nodrošinātu efektīvu izplatīšanu sabiedrībā.
            
         
               (2)
            
            
               Ja emisijas kvotu tirgus dalībnieki jau pilda līdzvērtīgas iekšējās informācijas atklāšanas prasības saskaņā ar Eiropas Parlamenta un Padomes Regulu (ES) Nr. 1227/2011 (2) un ja to pienākums ir publiski atklāt tādu pašu informāciju saskaņā ar šo regulu un Regulu (ES) Nr. 596/2014, šajā regulā noteiktie pienākumi būtu jāuzskata par izpildītiem, ja informācija tiek atklāta, izmantojot platformu iekšējās informācijas atklāšanai Regulas (ES) Nr. 1227/2011 vajadzībām, ar nosacījumu, ka iekšējā informācija tiek paziņota attiecīgajiem plašsaziņas līdzekļiem.
            
         
               (3)
            
            
               Ir svarīgi, lai, izmantojot tehniskos līdzekļus iekšējās informācijas atklāšanas atlikšanai, varētu saglabāt galveno informāciju par iekšējās informācijas atklāšanas atlikšanas procesu, lai emitenti un emisijas kvotu tirgus dalībnieki varētu pildīt savu pienākumu informēt kompetentās iestādes.
            
         
               (4)
            
            
               Paziņojums par iekšējās informācijas atklāšanas atlikšanu un vajadzības gadījumā paskaidrojums par to, kā ir izpildīti visi atlikšanas nosacījumi, būtu jāiesniedz kompetentajai iestādei rakstiski, izmantojot drošus elektroniskos līdzekļus, kurus norādījusi tā pati kompetentā iestāde, tādējādi nodrošinot informācijas satura integritāti un konfidencialitāti, kā arī ātru nosūtīšanu.
            
         
               (5)
            
            
               Lai kompetentā iestāde varētu identificēt attiecīgās personas pie emitenta vai emisijas kvotu tirgus dalībnieka, kuras ir iesaistītas iekšējās informācijas atklāšanas atlikšanā, atlikšanas paziņojumā būtu jāiekļauj informācija par tās personas identitāti, kura sniegusi paziņojumu, un personas vai personu identitāti, kas ir atbildīgas par lēmumu atlikt iekšējās informācijas atklāšanu. Tāpat minētajā paziņojumā būtu jānorāda arī ar atlikšanas laiku saistītie aspekti, kas ļauj kompetentajām iestādēm novērtēt, vai attiecībā uz atlikšanu ir izpildīti nosacījumi, kas paredzēti Regulā (ES) Nr. 596/2014.
            
         
               (6)
            
            
               Emitentam, kas ir kredītiestāde vai finanšu iestāde, būtu rakstiski jāinformē kompetentā iestāde par nodomu atlikt iekšējās informācijas atklāšanu, lai saglabātu finanšu sistēmas stabilitāti, un šajā nolūkā būtu jāizmanto atbilstoši drošības standarti, ņemot vērā šādas informācijas sensitīvo raksturu un nepieciešamību nodrošināt maksimālu konfidencialitāti attiecībā uz tās saturu.
            
         
               (7)
            
            
               Šī regula pamatojas uz īstenošanas tehnisko standartu projektu, ko Komisijai iesniegusi Eiropas Vērtspapīru un tirgu iestāde (EVTI).
            
         
               (8)
            
            
               Komisija 2016. gada 25. maijā paziņoja EVTI par nodomu apstiprināt īstenošanas tehnisko standartu projektu ar grozījumiem, lai ņemtu vērā to, ka Regulā (ES) Nr. 1227/2011 iekļautie noteikumi par informācijas atklāšanu ir pietiekami, lai nodrošinātu, ka emisijas kvotu tirgus dalībnieki pēc būtības un laikus atklāj iekšējo informāciju sabiedrībai, kā noteikts Regulas (ES) Nr. 596/2014 17. panta 2. punktā. Komisijas Īstenošanas regulā (ES) Nr. 1348/2014 (3) jau ir paredzēts, ka emisijas kvotu tirgus dalībniekiem ir jānodrošina sindicētas tīmekļa plūsmas uz tīmekļa vietni balstītai informācijas atklāšanai, kas pēc būtības un laikus ir jāpublisko. EVTI 2016. gada 16. jūnija oficiālajā atzinumā apstiprināja savu sākotnējo nostāju un nav atkārtoti iesniegusi īstenošanas tehniskos standartus, kas būtu grozīti atbilstīgi Komisijas ierosinātajiem grozījumiem. Tā kā informācijas atklāšanas prasības attiecībā uz emisijas kvotu tirgus dalībniekiem saskaņā ar Regulu (ES) Nr. 1227/2011 var būt pietiekamas, lai ievērotu Regulas (ES) Nr. 596/2014 17. panta 2. punktā paredzētās prasības, īstenošanas tehnisko standartu projektā būtu jāizdara grozījumi, lai izvairītos no dubultām ziņošanas prasībām.
            
         
               (9)
            
            
               EVTI ir veikusi atklātu sabiedrisko apspriešanu par īstenošanas tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropas Parlamenta un Padomes Regulas (ES) Nr. 1095/2010 (4) 37. pantu izveidotās Vērtspapīru tirgu ieinteresēto personu grupas atzinumu.
            
         
               (10)
            
            
               Lai nodrošinātu finanšu tirgu netraucētu darbību, ir nepieciešams, lai šī regula stātos spēkā steidzami un lai šajā regulā paredzētie noteikumi tiktu piemēroti no tās pašas dienas kā tie, kas paredzēti Regulā (ES) Nr. 596/2014,
            
         IR PIEŅĒMUSI ŠO REGULU.
   I NODAĻA
   
      VISPĀRĪGI NOTEIKUMI
   
   1. pants
   Definīcijas
   Šajā regulā piemēro šādu definīciju:
   
                
            
            
               “elektroniskie līdzekļi” ir elektroniskais aprīkojums datu apstrādei (tostarp datu saspiešanai), uzglabāšanai un nosūtīšanai, izmantojot kabeļus, radio viļņus, optiskās tehnoloģijas vai citus elektromagnētiskos līdzekļus.
            
         II NODAĻA
   
      TEHNISKIE LĪDZEKĻI IEKŠĒJĀS INFORMĀCIJAS PIENĀCĪGAI ATKLĀŠANAI SABIEDRĪBAI
   
   2. pants
   Līdzekļi iekšējās informācijas atklāšanai sabiedrībai
   1.   Emitenti un emisijas kvotu tirgus dalībnieki atklāj iekšējo informāciju, izmantojot tehniskos līdzekļus, kas nodrošina šādus aspektus:
   
               a)
            
            
               iekšējā informācija tiek izplatīta:
               
                           i)
                        
                        
                           pēc iespējas plašākai sabiedrībai nediskriminējošā veidā;
                        
                     
                           ii)
                        
                        
                           bez maksas;
                        
                     
                           iii)
                        
                        
                           vienlaikus visā Savienībā;
                        
                     
         
               b)
            
            
               lai nodrošinātu iekšējās informācijas efektīvu izplatīšanu, tā tiek paziņota tieši vai ar trešās personas starpniecību plašsaziņas līdzekļiem, uz kuriem sabiedrība pamatoti paļaujas. Minēto paziņojumu nosūta, izmantojot elektroniskos līdzekļus, kas nodrošina, ka nosūtīšanas laikā tiek saglabāts informācijas pilnīgums, integritāte un konfidencialitāte, un paziņojumā skaidri norāda šādus aspektus:
               
                           i)
                        
                        
                           tas, ka paziņotā informācija ir iekšēja informācija;
                        
                     
                           ii)
                        
                        
                           emitenta vai emisijas kvotu tirgus dalībnieka identitāte: pilns juridiskais nosaukums;
                        
                     
                           iii)
                        
                        
                           tās personas identitāte, kura sniedz paziņojumu: vārds, uzvārds, amats pie emitenta vai emisijas kvotu tirgus dalībnieka;
                        
                     
                           iv)
                        
                        
                           iekšējās informācijas priekšmets;
                        
                     
                           v)
                        
                        
                           paziņošanas datums un laiks plašsaziņas līdzekļiem.
                        
                     
         Emitenti un emisijas kvotu tirgus dalībnieki nodrošina pilnīgumu, integritāti un konfidencialitāti, nekavējoties novēršot jebkādas kļūmes vai traucējumus iekšējās informācijas paziņošanā.
   2.   Emisijas kvotu tirgus dalībnieki, kuru pienākums ir atklāt iekšējo informāciju saskaņā ar Regulas (ES) Nr. 1227/2011 4. pantu, var izmantot tehniskos līdzekļus, kuri izveidoti iekšējās informācijas atklāšanai saskaņā ar minēto regulu un iekšējās informācijas atklāšanai saskaņā ar Regulas (ES) Nr. 596/2014 17. panta 2. punktu, ja atklājamajai iekšējai informācijai ir būtībā tāds pats saturs un atklāšanai izmantotie tehniskie līdzekļi nodrošina, ka iekšējā informācija tiek paziņota attiecīgajiem plašsaziņas līdzekļiem.
   3. pants
   Iekšējās informācijas ievietošana tīmekļa vietnē
   Regulas (ES) Nr. 596/2014 17. panta 1. un 9. punktā minētās tīmekļa vietnes atbilst šādām prasībām:
   
               a)
            
            
               tās ļauj lietotājiem nediskriminējošā veidā un bez maksas piekļūt iekšējai informācijai, kas ievietota tīmekļa vietnē;
            
         
               b)
            
            
               tās ļauj lietotājiem viegli identificējamā sadaļā atrast iekšējo informāciju tīmekļa vietnē;
            
         
               c)
            
            
               tās nodrošina, ka atklātajā iekšējā informācijā ir skaidri norādīts atklāšanas datums un laiks un ka informācija tiek organizēta hronoloģiskā secībā.
            
         III NODAĻA
   
      TEHNISKIE LĪDZEKĻI IEKŠĒJĀS INFORMĀCIJAS ATKLĀŠANAS SABIEDRĪBAI ATLIKŠANAI
   
   4. pants
   Paziņojums par iekšējās informācijas atliktu atklāšanu un rakstisks paskaidrojums
   1.   Lai iekšējās informācijas atklāšanu sabiedrībai atliktu saskaņā ar Regulas (ES) Nr. 596/2014 17. panta 4. punkta trešo daļu, emitenti un emisijas kvotu tirgus dalībnieki izmanto tehniskus līdzekļus, kas nodrošina šādas informācijas pieejamību, lasāmību un saglabāšanu uz pastāvīga informācijas nesēja:
   
               a)
            
            
               datumi un laiki, kad:
               
                           i)
                        
                        
                           emitentam vai emisijas kvotu tirgus dalībniekam pirmo reizi parādījās iekšējā informācija;
                        
                     
                           ii)
                        
                        
                           tika pieņemts lēmums atlikt iekšējās informācijas atklāšanu;
                        
                     
                           iii)
                        
                        
                           emitents vai emisijas kvotu tirgus dalībnieks varētu izpaust iekšējo informāciju;
                        
                     
         
               b)
            
            
               to personu identitāte pie emitenta vai emisijas kvotu tirgus dalībnieka, kas ir atbildīgas par šādām darbībām:
               
                           i)
                        
                        
                           pieņem lēmumu atlikt informācijas atklāšanu un lēmumu par atlikšanas sākumu un tās iespējamām beigām;
                        
                     
                           ii)
                        
                        
                           nodrošina atlikšanas nosacījumu pastāvīgu uzraudzību;
                        
                     
                           iii)
                        
                        
                           pieņem lēmumu par iekšējās informācijas atklāšanu sabiedrībai;
                        
                     
                           iv)
                        
                        
                           sniedz vajadzīgo informāciju par atlikšanu un rakstisku paskaidrojumu kompetentajai iestādei;
                        
                     
         
               c)
            
            
               pierādījumi par to, ka sākotnēji ir izpildīti nosacījumi, kas minēti Regulas (ES) Nr. 596/2014 17. panta 4. punktā, un informācija par visām šīs izpildes pārmaiņām atlikšanas periodā, tostarp:
               
                           i)
                        
                        
                           šķēršļi, kas kavē piekļuvi informācijai un kas ir ieviesti iekšēji un saistībā ar trešām personām, lai novērstu to personu piekļuvi iekšējai informācijai, kam tā nav nepieciešama, izpildot parastos darba, profesionālos vai dienesta pienākumus pie emitenta vai emisijas kvotu tirgus dalībnieka;
                        
                     
                           ii)
                        
                        
                           ieviestā kārtība, kas vajadzīga, lai atklātu attiecīgo iekšējo informāciju iespējami īsā laikā, ja vairs netiek nodrošināta konfidencialitāte.
                        
                     
         2.   Emitenti un emisijas kvotu tirgus dalībnieki ar rakstisku paziņojumu informē kompetento iestādi par iekšējās informācijas atklāšanas atlikšanu un sniedz rakstisku paskaidrojumu par šādu atlikšanu, izmantojot īpašu kontaktpunktu kompetentajā iestādē vai kontaktpunktu, kuru norīkojusi kompetentā iestāde, un izmantojot kompetentās iestādes norādītos elektroniskos līdzekļus.
   Kompetentās iestādes publicē savā tīmekļa vietnē informāciju par kompetentajā iestādē izveidoto kontaktpunktu vai kontaktpunktu, kuru norīkojusi kompetentā iestāde, un par elektroniskajiem līdzekļiem, kas minēti pirmajā daļā. Minētie elektroniskie līdzekļi nodrošina, lai nosūtīšanas laikā tiktu saglabāts informācijas pilnīgums, integritāte un konfidencialitāte.
   3.   Elektroniskie līdzekļi, kas minēti 2. punktā, nodrošina, ka paziņojumā par iekšējās informācijas atklāšanas atlikšanu ir ietverta šāda informācija:
   
               a)
            
            
               emitenta vai emisijas kvotu tirgus dalībnieka identitāte: pilns juridiskais nosaukums;
            
         
               b)
            
            
               tās personas identitāte, kura sniedz paziņojumu: vārds, uzvārds, amats pie emitenta vai emisijas kvotu tirgus dalībnieka;
            
         
               c)
            
            
               tās personas kontaktinformācija, kura sniedz paziņojumu: darba e-pasta adrese un tālruņa numurs;
            
         
               d)
            
            
               tās publiski atklātās iekšējās informācijas identifikācija, uz kuru attiecās atliktā atklāšana: atklāšanas paziņojuma nosaukums; atsauces numurs, ja to piešķir sistēma, kas izmantota, lai izplatītu iekšējo informāciju; iekšējās informācijas atklāšanas sabiedrībai datums un laiks;
            
         
               e)
            
            
               iekšējās informācijas atklāšanas atlikšanas lēmuma datums un laiks;
            
         
               f)
            
            
               visu to personu identitāte, kas ir atbildīgas par lēmumu atlikt iekšējās informācijas atklāšanu sabiedrībai.
            
         4.   Ja rakstiskais paskaidrojums par iekšējās informācijas atklāšanas atlikšanu tiek sniegts tikai pēc kompetentās iestādes pieprasījuma saskaņā ar Regulas (ES) Nr. 596/2014 17. panta 4. punkta trešo daļu, ar šā panta 2. punktā minētajiem elektroniskajiem līdzekļiem nodrošina, ka šādā rakstiskā paskaidrojumā ir ietverta informācija, kas minēta šā panta 3. punktā.
   5. pants
   Paziņojums par nodomu atlikt iekšējās informācijas atklāšanu
   1.   Lai atliktu iekšējās informācijas atklāšanu sabiedrībai saskaņā ar Regulas (ES) Nr. 596/2014 17. panta 5. punktu, emitents, kas ir kredītiestāde vai finanšu iestāde, izmantojot kompetentajā iestādē izveidoto kontaktpunktu vai kontaktpunktu, kuru norīkojusi kompetentā iestāde, iesniedz kompetentajai iestādei rakstisku paziņojumu par savu nodomu atlikt iekšējās informācijas atklāšanu, lai saglabātu finanšu sistēmas stabilitāti, nodrošinot informācijas pilnīgumu, integritāti un konfidencialitāti.
   Ja emitents elektroniski nosūta pirmajā daļā minēto informāciju, tas izmanto elektroniskos līdzekļus, kas minēti šīs regulas 4. panta 2. punktā.
   2.   Kompetentā iestāde rakstiski paziņo emitentam savu lēmumu piekrist informācijas atklāšanas atlikšanai vai to noraidīt, pamatojoties uz informāciju, kas sniegta saskaņā ar 1. punktu, un nodrošinot informācijas pilnīgumu, integritāti un konfidencialitāti.
   3.   Lai informētu kompetento iestādi par jebkuru jaunu informāciju, kas var ietekmēt kompetentās iestādes lēmumu par iekšējās informācijas atklāšanas atlikšanu, emitents izmanto tādus pašus tehniskos līdzekļus, kas tika izmantoti, lai sniegtu kompetentajai iestādei 1. punktā minēto paziņojumu.
   IV NODAĻA
   
      NOBEIGUMA NOTEIKUMI
   
   6. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2016. gada 3. jūlija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 29. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 173, 12.6.2014., 1. lpp.
   
   
      (2)  Eiropas Parlamenta un Padomes 2011. gada 25. oktobra Regula (ES) Nr. 1227/2011 par enerģijas vairumtirgus integritāti un pārredzamību (OV L 326, 8.12.2011., 1. lpp.).
   
      (3)  Komisijas 2014. gada 17. decembra Īstenošanas regula (ES) Nr. 1348/2014 par datu ziņošanu, īstenojot 8. panta 2. punktu un 8. panta 6. punktu Eiropas Parlamenta un Padomes Regulā (ES) Nr. 1227/2011 par enerģijas vairumtirgus integritāti un pārredzamību (OV L 363, 18.12.2014., 121. lpp.).
   
      (4)  Eiropas Parlamenta un Padomes 2010. gada 24. novembra Regula (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).